

**AKCINĖ BENDROVĖ LIETUVOS ORO UOSTAI**

Lietuvos Respublikos Seimo Peticijų komisijai 2024-05-31 Nr. 4R-

[priim@lrs.lt](mailto:priim@lrs.lt) Į 2024-05-16 Nr. S-20242165

[rimante.kniukstiene@lrs.lt](mailto:rimante.kniukstiene@lrs.lt)

*Kopija:*

Lietuvos Respublikos Susisiekimo ministerijai

[sumin@sumin.lt](mailto:sumin@sumin.lt)

*Siunčiama el. paštu*

*Originalas nebus siunčiamas*

**DĖL NUOMONĖS PATEIKIMO**

Akcinė bendrovė Lietuvos oro uostai (toliau – **LTOU**) 2024-05-17 gavo Lietuvos Respublikos Seimo Peticijų komisijos (toliau – **Komisija**) 2024-05-16 raštą dėl nuomonės pateikimo Nr. S-20242165 (toliau – **Raštas**), kuriuo Komisija informavo, jog 2024-04-10 posėdyje svarstė G. Litvinov kreipimusis Nr. 1123, Nr. 1725, Nr. 3624 ir jų papildymo raštą dėl Lietuvos Respublikos specialiųjų žemės naudojimo sąlygų įstatymo 55 straipsnio 2 dalies pakeitimo ir priėmė sprendimą pripažinti kreipimąsi peticija bei priimti peticiją nagrinėti. Vadovaujantis Lietuvos Respublikos (toliau – **LR**) peticijų konstitucinio įstatymo 4 straipsnio 5 dalies 2 punktu, Komisija taip pat prašo per ne ilgesnį kaip 20 darbo dienų terminą nuo Rašto gavimo dienos pateikti nuomonę dėl peticijoje nurodytų siūlymų.

LTOU, susipažinusi su ***nuolatiniais***ir ***ne kartą*** asociacijos ,,Vardan SALININKŲ“ (toliau – **Asociacija**; įsteigta tik 2023-09-20, Asociacijos pirmininkas – tas pats pareiškėjas Genadij Litvinov) ***teiktais raštais (į kuriuos jau buvo ne kartą atsakyta)***, ***pateikia savo nuomonę ir prideda aktualią bei reikšmingą informaciją***, padėsiančią Komisijai tinkamai įvertinti esamą situaciją ir G. Litvinov (toliau – **Pareiškėjas**) kreipimųsi Nr. 1123, Nr. 1725, Nr. 3624 ir jų papildymo rašto nepagrįstumą.

***1. Dėl Pareiškėjo kreipimųsi Nr. 1123, Nr. 1725 ir Nr. 3624***.

LTOU nesutinka su Pareiškėjo teiginiais, kurie išdėstyti kreipimęsi Nr. 1123, Nr. 1725 ir Nr. 3624 (toliau bendrai – **Kreipimaisi**), bei pažymi, kad:

1.1. Visi Kreipimaisi (t. y. tiek Nr. 1123, tiek Nr. 1725, tiek Nr. 3624) yra vienodo turinio, su indentiškais priedais bei identiškais reikalavimais. ***LTOU nesiima vertinti, ko tokių pasikartojančių Kreipimųsi teikimu siekia Pareiškėjas ir jo atstovaujama Asociacija***, bei, taupant Komisijos laiko kaštus, žemiau pasisako tik dėl esminių Kreipimųsi teiginių, su kuriais ***nėra jokio pagrindo sutikti***;

1.2. Pareiškėjas iš teisinės pusės painioja skirtingus teisės aktus ir skirtingus teisės aktų tikslus, paskirtis, reglamentavimo sritis bei viename ar kitame procese dalyvaujančių subjektų vaidmenį. LR Triukšmo valdymo įstatymas (toliau – **TVĮ**[[1]](#footnote-1)) ***nustato triukšmo prevencijos teisinius pagrindus, triukšmo valdymo subjektų teises, pareigas, triukšmo kontrolės ir stebėsenos (monitoringo) tvarką, o TVĮ tikslas – reglamentuoti veiklos, kurią vykdant skleidžiamas triukšmas, valdymą siekiant išvengti klausos sutrikimų ar netekimo, apsaugoti žmonių gyvybę ir sveikatą bei aplinką nuo neigiamo triukšmo poveikio*** (žr. TVĮ1 straipsnio 1 ir 2 dalis).Tuo tarpu LR Specialiųjų žemės naudojimo sąlygų įstatymas (toliau – **SŽNSĮ**[[2]](#footnote-2)) ***nustato specialiąsias žemės naudojimo sąlygas****,* ***nurodo teritorijas, kuriose šios sąlygos turi būti taikomos, reglamentuoja šių teritorijų nustatymą ir nustato šiame procese dalyvaujančių asmenų teises ir pareigas***, sudaro teisines prielaidas SŽNSĮ nurodytas teritorijas centralizuotai registruoti LR Nekilnojamojo turto registre. SŽNSĮ tikslas – užtikrinti visuomenės sveikatos saugą, SŽNSĮ nurodytų objektų ar veiklos apsaugą nuo neigiamų veiksnių ar poveikio, valstybės saugumą, aplinkos ir viešojo intereso apsaugą SŽNSĮ nurodytose teritorijose (žr. SŽNSĮ 1 straipsnį);

1.3. LTOU veiklos objektas – eksploatuojant tarptautinius Vilniaus (toliau – **VNO**), Kauno (toliau – **KUN**) ir Palangos (toliau – **PLQ**) oro uostus, teikti viešąsias paslaugas, užtikrinant strateginį šalies interesą – valdyti ir plėtoti tarptautinių VNO, KUN ir PLQ infrastruktūrą, garantuoti aukščiausią skrydžių saugos, aviacijos lygį. **LTOU**, kaip ir kiti ūkio subjektai (pvz., žemės ūkio, energetikos, susisiekimo sektoriaus), kurių veikla sąlygoja vienokį ar kitokį neigiamą poveikį visuomenės sveikatai (LTOU atveju – orlaivių keliamo triukšmo poveikį), ***privalėjo įgyvendinti SŽNSĮ***, įsigaliojusio nuo 2020-01-01, ***nuostatas***, ką atitinkamai ir atliko, t. y. aerodromų triukšmo apsauginės zonos (toliau taip pat – **TAZ**) ***aplink VNO, KUN ir PLQ buvo nustatytos ir įregistruotos valstybės įmonės Registrų centro Nekilnojamojo turto registre 2024 m. kovo mėn., vadovaujantis SŽNSĮ 8 ir 9 straipsnių reikalavimais***. Remiantis SŽNSĮ 2 straipsnio 2 dalimi, **TAZ** – tai aplink aerodromą esanti teritorija, kurioje dėl galimo neigiamo triukšmo poveikio visuomenės sveikatai ***turi būti taikomos SŽNSĮ nustatytos specialiosios žemės naudojimo sąlygos***;

1.4. Priešingai nei teigia Pareiškėjas, ***jokio administracinio pažeidimo nėra ir pagal galiojantį teisinį reguliavimą ,,visuomenės narių sutikimo“ neprivaloma gauti, nes TAZ laikomos teritorijomis, kurios nustatomos tenkinant viešąjį interesą***, ir tokiu atveju ***žemės savininko, valstybinės ar savivaldybės žemės patikėtinio sutikimas neprivalomas*** (žr. SŽNSĮ 7 straipsnio 3 dalies 4 punktą). Pagal SŽNSĮ 6 straipsnio 1 dalies 6 punktą ***minėtos teritorijos******nustatomos*** įstatymų, Lietuvos Respublikos Vyriausybės ar Vyriausybės įgaliotos institucijos nustatyta tvarka Vyriausybės, įstatymų ar ***Vyriausybės įgaliotos institucijos******patvirtintuose*** planuose, ***žemėlapiuose*** ir (ar) schemose ***nerengiant teritorijų planavimo dokumento ar žemės valdos projekto***. Atsižvelgiant į SŽNSĮ nuostatas, taip pat remiantis LR Aviacijos įstatymo (toliau – **AĮ**[[3]](#footnote-3)) 13 straipsniu, TAZ aplink VNO, KUN ir PLQ buvo nustatytos perspektyviniais TAZ žemėlapiais, patvirtintais LR Susisiekimo ministro 2024 m. vasario 28 d. įsakymu Nr. 3-69[[4]](#footnote-4), paskelbtu adresu: <https://e-seimas.lrs.lt/portal/legalAct/lt/TAD/10538541d67911ee9269b566387cfecb?positionInSearchResults=0&searchModelUUID=9a564f47-2450-45c9-b76f-9550e05b0698>, ir <https://sumin.lrv.lt/lt/veiklos-sritys/darnus-judumas/triuksmo-apsaugines-zonos/pagrindiniai-teises-aktai/>. Atsižvelgiant į tai, priešingai nei reikalauja Pareiškėjas, ***teisinio pagrindo naikinti/pripažinti netekusiu galios aukščiau minėtą LR Susisiekimo ministro įsakymą nėra, nes jis buvo priimtas teisėtai, LTOU atlikus visus privalomus ir teisės aktų nustatytus veiksmus***, tame tarpe, SŽNSĮ 11 straipsnio 1 ir 2 dalyje nustatytas procedūras, kai 2024-03-13 buvo informuoti žemės sklypų, kuriuose numatoma taikyti specialiąsias žemės naudojimo sąlygas, savininkai, valstybinės ar savivaldybės žemės patikėtiniai, taip pat – fiziniai ir juridiniai asmenys, naudojantys žemę pagal Nekilnojamojo turto registre įregistruotą sutartį, bei nustatytose TAZ teritorijose esančių Nekilnojamojo turto registre įregistruotų nekilnojamųjų daiktų savininkai ir patikėtiniai ***apie nustatytas VNO, KUN ir PLQ TAZ bei jose taikytinas specialiąsias žemės naudojimo sąlygas ir teisę į triukšmo mažinimo priemonių įgyvendinimo išlaidų kompensavimą***(ką patvirtina prie paties Pareiškėjo Kreipimųsi pridedamas minėtas pranešimas (kaip paskutinis priedas pagal Kreipimųsi priedų eiliškumą));

1.5. Tai, kad yra painiojamas galiojantis teisinis reguliavimas ir atitinkamų teisės aktų taikymo sritys, LTOU jau anksčiau buvo atkreipusi tiek Asociacijos, tiek Pareiškėjo dėmesį (išsamūs argumentai, paaiškinimai ir galiojančio teisinio reguliavimo skirtumai bei aspektai buvo išdėstyti ne viename LTOU atsakyme Asociacijai; aiškumo dėlei, taip pat kaip papildoma informacija Komisijai prie šios LTOU nuomonės pridedami 2 (du) pagrindiniai atsakymai (žr. Priedą Nr. 1 ir Priedą Nr. 2)). Vis tik, nepaisant to, Pareiškėjas toliau kelia tuos pačius klausimus, siųsdamas identiškus raštus, užuot tinkamai įvertinęs ir/ar išanalizavęs (taip pat pasitelkus reikiamą teisinį išsilavinimą turintį atstovą) LTOU dar anksčiau Asociacijai pateiktus atsakymus;

1.6. LTOU pakartotinai pažymi, jog, priešingai nei nurodo Pareiškėjas, nėra jokio teisinio pagrindo keisti/papildyti TVĮ. Atkreiptinas dėmesys, kad ***būtent SŽNSĮ*** (kurio rengėjas buvo LR Aplinkos ministerija) ***yra pagrindinis teisės aktas***, nuo 2020-01-01 unifikavęs ir įtvirtinęs visas (tiek iki SŽNSĮ įsigaliojimo buvusias, tiek naujas) LR teritorijas bei jose ***privalomas taikyti******specialiąsias žemės naudojimo sąlygas, t. y. ūkinės ir (ar) kitokios veiklos apribojimus*** (žr. SŽNSĮ 2 straipsnio 41 dalį). Taigi, SŽNSĮ šiuo atveju įtvirtino naujas, iki SŽNSĮ įsigaliojimo (t. y. 2020-01-01) nenustatytas teritorijas – aerodromų TAZ (žr. SŽNSĮ 2 straipsnio 2 dalį).

Be to, priešingai nei teigia Pareiškėjas, TAZ nustatymas nereiškia privačios nuosavybės disponavimo teisės pasisavinimo ar apribojimo. ***TAZ nustatymas reiškia, jog LR įstatymų leidėjo valia – neskatinti ,,jautrios“ paskirties pastatų statybos/plėtros aplinkoje, veikiamoje orlaivių keliamo triukšmo***, dėl ko TAZ taikomos šios specialiosios žemės naudojimo sąlygos, t. y. pagal SŽNSĮ 55 straipsnio 1 ir 2 dalis TAZ draudžiama: 1) statyti gyvenamosios, poilsio, gydymo paskirties pastatus, bendrojo ugdymo, profesinių, aukštųjų mokyklų, vaikų darželių, lopšelių mokslo paskirties pastatus, skirtus švietimo reikmėms, kitus mokslo paskirties pastatus, skirtus neformaliajam švietimui; 2) įrengti 1) punkte nurodytos paskirties patalpas kitos paskirties statiniuose ir (ar) rekonstruojant arba remontuojant statinius; 3) keisti statinių ir (ar) patalpų paskirtį į 1) punkte nurodytas paskirtis; 4) planuoti teritorijas rekreacijai 1) punkte nurodytos paskirties objektų statybai, išskyrus atvejus, kai šie objektai naudojami tik aerodromo valdytojo reikmėms ir (ar) su oro uosto veikla susijusiai veiklai vykdyti; 5) rekonstruoti (jeigu rekonstravimo metu didėja pastato išorės matmenys) gyvenamosios paskirties pastatus. ***TAZ leidžiama******viešbučių, administracinės, prekybos, paslaugų, transporto, gamybos, pramonės, garažų, sandėliavimo, specialiosios, sporto, kitos (sodų, pagalbinio ūkio ar kitos paskirties) pastatų statyba, rekonstrukcija ir plėtra***.

1.7. Negana to, Pareiškėjas taip pat nėra susipažinęs ir su nuo 2020-01-01 įsigaliojusiu teisiniu reglamentavimu prašomų kompensacijų kontekste bei nepagrįstai kelia teisės reikalauti kompensacijų bendrais principais (laikantis LR Civilinio kodekso nuostatų) ir/ar antikonstitucinio pažeidimo klausimus, nes teisės į kompensacijas pagal SŽNSĮ klausimas LR įstatymų leidėjo taip pat buvo sureguliuotas dar 2020 m., įsigaliojus SŽNSĮ bei AĮ pakeitimams. Atkreiptinas dėmesys, kad ***SŽNSĮ 13 straipsnio 5 dalyje*** įtvirtinta, ***kada*** SŽNSĮ 13 straipsnio 1 dalyje numatytos ***kompensacijos*** dėl specialiųjų žemės naudojimo sąlygų taikymo šiame įstatyme nurodytose teritorijose, nustatytose tenkinant viešąjį interesą, kai žemės savininko, valstybinės ar savivaldybės žemės patikėtinio sutikimas neprivalomas (toliau taip pat – **Kompensacijos**) ***nemokamos***, t. y. Kompensacijos nemokamos, kai: 1) dėl tų pačių ar skirtingų apribojimų taikymo buvo atlyginta, jeigu teritorija (jos dalis), dėl kurios nustatymo atsiradusių apribojimų taikymo buvo atlyginta, sutampa su naujai nustatyta šiame įstatyme nurodyta teritorija (jos dalimi); 2) ***kitais įstatymų nustatytais atvejais***. Vienas iš tokių atvejų nustatytas ***AĮ******14 straipsnyje***. ***AĮ*** ***14 straipsnio 1 dalyje*** numatyta, jog ***SŽNSĮ nurodytos kompensacijos*** dėl specialiųjų žemės naudojimo sąlygų taikymo nustatytose aerodromo triukšmo apsauginėse zonose ***nemokamos****,* ***kai aerodromo triukšmo apsauginės zonos nustatytos aplink* *esamus civilinius aerodromus***, esamus ir naujus karinius aerodromus. Šios ***kompensacijos mokamos****,* ***kai aerodromo triukšmo apsauginės zonos nustatytos aplink naujus civilinius aerodromus ir (ar) kai***, atsižvelgus į perspektyvinį triukšmo žemėlapį, ***aplink esamą civilinį aerodromą nustatyta aerodromo triukšmo apsauginė zona teisės aktų nustatyta tvarka padidinama***, kompensacijas mokant įvertinus specialiąsias žemės naudojimo sąlygas, taikomas padidėjusioje nustatytos aerodromo triukšmo apsauginės zonos dalyje. Taigi, vadovaujantis SŽNSĮ 13 straipsnio 5 dalies ir AĮ 14 straipsnio 1 dalies nuostatomis, Kompensacijos būtų mokamos nustačius TAZ būsimų civilinių aerodromų atveju arba tuo atveju, jeigu atsižvelgus į perspektyvinį triukšmo žemėlapį, aplink esamą civilinį aerodromą nustatyta aerodromo TAZ teisės aktų nustatyta tvarka būtų padidinta.

Atitinkamai ***AĮ 14 straipsnio 2 dalyje numatyta, kad aplink civilinį aerodromą nustatytoje aerodromo triukšmo apsauginėje zonoje civilinį aerodromą valdanti įmonė pagal Taisykles kompensuoja triukšmo mažinimo priemonių įgyvendinimo išlaidas įgyvendinus triukšmo mažinimo priemones esamuose gyvenamosios, poilsio, gydymo paskirties pastatuose (patalpose), bendrojo ugdymo, profesinių, aukštųjų mokyklų, vaikų darželių, lopšelių mokslo paskirties pastatuose (patalpose), skirtuose švietimo reikmėms, ir kituose pastatuose (patalpose), skirtuose neformaliajam švietimui***. Triukšmo mažinimo priemonių įgyvendinimo išlaidos iš rinkliavų už naudojimąsi oro uostais kompensuojamos šioje dalyje nurodytų pastatų (patalpų) savininkams ir (ar) patikėtiniams. Triukšmo mažinimo priemonių įgyvendinimo tame pačiame pastate (patalpoje) išlaidos kompensuojamos tik vieną kartą. ***Tiek Asociacijai, tiek Pareiškėjui, LTOU teikiant atsakymus į jų siunčiamus raštus, buvo išsamiai paaiškintas teisinis reglamentavimas su konkrečiais referavimais į galiojančius teisės aktus, tame tarpe ir į aukščiau minėtas Taisykles[[5]](#footnote-5), t. y. Perspektyvinių triukšmo žemėlapių rengimo, derinimo, tvirtinimo, viešinimo ir triukšmo mažinimo priemonių įgyvendinimo išlaidų kompensavimo taisykles, patvirtintas LR Vyriausybės 2020-12-02 nutarimu Nr. 1369***. Minėtos Taisyklės, kaip poįstatyminis teisės aktas, detalizuoja AĮ 14 straipsnio 2 dalies nuostatas ir išsamiai aprašo visą kompensavimo mechanizmą, kuris paremtas Vokietijos (Miuncheno, Frankfurto, Hamburgo) oro uostų gerąja praktika, siekiant apsaugoti arčiausiai VNO, KUN ir PLQ įsikūrusius gyventojus nuo orlaivių keliamo triukšmo poveikio. Kreipimosi dėl kompensacijų gavimo tvarka, taip pat išlaidos, kurios galės būti kompensuojamos, numatytos Taisyklių III ir IV skyriuose. Atitinkamai supaprastinta informacija dėl kompensacijų iš LTOU pusės buvo pateikta ir gyvo susitikimo (įvykusio 2024-02-08 17.00 val. LTOU Konferencijų centre su Asociacijos nariais) metu, taip pat buvo atsakyta į dominančius klausimus, buvo paruošti informaciniai lankstinukai (ką pateikė ir pats Pareiškėjas kaip Kreipimųsi priedą), kurie buvo padalinti fiziškai į susitikimą atvykusiems Asociacijos atstovams bei išsiųsti el. paštu seniūnaičiams ir kitiems aktyviems nariams.

LTOU taip pat pažymi, jog šiuo metu įgyvendina Taisyklių nuostatas ir asmenų, kurie Taisyklėse numatyta tvarka gali kreiptis į LTOU dėl kompensacijų gavimo, prašymai yra laukiami, o gauti yra nagrinėjami. Prašymų bei patirtas išlaidas pagrindžiančių dokumentų pateikimo LTOU tvarka, minėtų prašymų nagrinėjimo terminai ir kiti susiję klausimai detalizuojami Taisyklėse (žr. Taisyklių IV skyrių).

***Taigi, apibendrinant aukščiau išdėstytą, darytina išvada, jog Pareiškėjo pateikti teiginiai yra teisiškai nepagrįsti ir poreikio inicijuoti TVĮ, SŽNSĮ, AĮ ar kitų teisės aktų pakeitimus/papildymus nėra.***

***2. Dėl Pareiškėjo papildymo rašto (toliau – Papildymas) dėl*** ***SŽNSĮ 55 straipsnio 2 dalies pakeitimo***.

LTOU nesutinka su Pareiškėjo Papildyme išdėstytais teiginiais ir siūlomu SŽNSĮ 55 straipsnio 2 dalies pakeitimu bei pažymi, kad:

2.1. ***Nei LTOU, nei LR Susisiekimo ministerija neviršijo ir neviršija jokių teisės aktuose nustatytų įgaliojimų ir teisėtai bei tinkamai atliko visus reikiamus veiksmus, t. y. įgyvendino SŽNSĮ, AĮ ir Taisyklių privalomus reikalavimus, tame tarpe – visas privalomas informavimo pagal SŽNSĮ procedūras, ir patvirtina, jog teisės aktų nustatyta tvarka, kaip detalizuota Taisyklėse, toliau įgyvendina kompensavimo mechanizmą VNO, KUN ir PLQ TAZ teritorijose*** (apie atliktus veiksmus, taip pat apie išsamius teisinio reguliavimo aspektus detaliau žr. šios nuomonės Priede Nr. 1 ir Priede Nr. 2);

2.2. Kadangi Pareiškėjas kartu su Papildymu nepateikė jame minimo LR Prezidento kanceliarijos dokumento, ***LTOU***, atsižvelgiant į Asociacijos ir Pareiškėjo nuo 2024 m. sausio mėn. iki šiol siųstų identiškų raštu gausą, atsargiai vertina Papildyme dėstomus neva LR Prezidento kanceliarijos teiginius, bei ***atkreipia dėmesį, jog, priešingai nei nurodoma Papildyme, dar 2020-12-02 LR Vyriausybės nutarimu Nr. 1369 patvirtintose ir aukščiau minėtose Taisyklėse yra: 1) nustatytos konkrečios triukšmo mažinimo piemonės ir jų įgyvendinimo išlaidos, kurios kompensuojamos (žr. Taisyklių 20.1 – 20.6 papunkčius); 2) priklausomai nuo konkrečios TAZ teritorijos (I, II arba III TAZ teritorijos; plačiau žr. Taisyklių III skyrių), galės būti kompensuojamos triukšmą izoliuojančių langų, stogų ir pastatų išorinių sienų izoliavimo nuo triukšmo priemonių, taip pat ventiliacinių sistemų įsigijimo ir įrengimo išlaidos; 3) Taisyklių 1 priede nurodyti maksimalūs kompensacijų dydžiai bus indeksuojami, atsižvelgiant į vartotojų kainų indekso (VKI) pokytį***. Indeksavimo principai detalizuoti Taisyklių 21 punkte. Prašymų bei patirtas išlaidas pagrindžiančių dokumentų pateikimo LTOU tvarka, minėtų prašymų nagrinėjimo terminai ir kiti susiję klausimai taip pat detalizuojami Taisyklėse (žr. Taisyklių IV skyrių). ***Taigi, akivaizdu, kad jokio tariamo ir Papildyme nurodyto piktnaudžiavimo iš LTOU pusės nebuvo ir nėra***;

2.3. Lygiai taip pat nėra jokio pagrindo sutikti su Papildyme Pareiškėjo dėstomais teiginiais, kad LTOU ir LR Susisiekimo ministerija veikia pažeidžiant LR Konstitucijos 23 straipsnį, pagal kurį nuosavybė yra neliečiama ir gali būti paimama tik įstatymo nustatyta tvarka visuomenės poreikiams bei teisingai atlyginama. ***LTOU dar kartą atkreipia dėmesį, jog, įgyvendinant privalomas SŽNSĮ ir AĮ nuostatas, apie kurias jau buvo detalizuota aukščiau ir aprašyta šios nuomonės Priede Nr. 1 bei Priede Nr. 2, TAZ nustatymo atveju jokia nuosavybė nėra paimama, dėl ko LTOU vėlgi siūlo Pareiškėjui nepainioti skirtingų teisinių institutų ir jiems taikytino teisinio reguliavimo.*** Kaip buvo akcentuota aukščiau (žr. 1.6 punktą), ***TAZ nustatymas reiškia, jog LR įstatymų leidėjo valia – neskatinti ,,jautrios“ paskirties pastatų statybos/plėtros aplinkoje, veikiamoje orlaivių keliamo triukšmo***, dėl ko TAZ ir yra taikomos būtent tokios apimties specialiosios žemės naudojimo sąlygos (t. y. tam tikri ribojimai dėl atitinkamos paskirties statinių statybos/plėtros). Atsižvelgiant į tai, priešingai nei teigia Pareiškėjas, ***TAZ nustatymu (kaip ir kitų teritorijų, kuriose privalomai taikomos specialiosios žemės naudojimo sąlygos visos LR mastu) siekiama užtikrinti visuomenės sveikatos saugą, SŽNSĮ nurodytų objektų ar veiklos apsaugą nuo neigiamų veiksnių ar poveikio, valstybės saugumą, aplinkos ir viešojo intereso apsaugą SŽNSĮ nurodytose teritorijose (žr. SŽNSĮ 1 straipsnį)***;

2.4. Susipažinus su Pareiškėjo Papildyme siūlomu SŽNSĮ 55 straipsnio 2 dalies pakeitimu, taip pat *–*komentuojamais SŽNSĮ 33 ir 34 straipsniais, pastebėtina, kad:

2.4.1. ***SŽNSĮ 33 ir 34 straipsniai, kurie reglamentuoja magistralinių dujotiekių teritorijų dydį ir jose galiojančias specialiąsias žemės naudojimo sąlygas, nėra LTOU valdomi objektai ir apskritai nesusiję su Papildyme dėstomais klausimais, dėl ko LTOU neturi teisės komentuoti ir/ar kvestionuoti LR įstatymų leidėjo SŽNSĮ įtvirtintų teritorijų (šiuo atveju – magistralinių dujotiekių) būtinybės ir jose galiojančių ribojimų***. Kita vertus, LTOU atkreipia dėmesį, kad Pareiškėjo cituojami SŽNSĮ 33 ir 34 straipsniai tik patvirtina tai, jog, priklausomai nuo objekto (ar tai būtų aerodromai ir aplink juos nustatytos TAZ, ar magistraliniai dujotiekiai, ar bet kuri kita SŽNSĮ įtvirtinta teritorija), tam tikri ūkinės veiklos ir/ar statybos/plėtros ribojimai/draudimai yra neišvengiami ir būtini;

2.4.2. LTOU įvertinus Pareiškėjo Papildyme siūlomą SŽNSĮ 55 straipsnio 2 dalies pakeitimą, kyla pagrįstų abejonių, ar Pareiškėjas apskritai teisingai supranta dabar galiojančio SŽNSĮ 55 straipsnio 2 dalies turinį. Pagal SŽNSĮ 55 straipsnio 2 dalies nuostatas ***TAZ draudžiama rekonstruoti*** ***(jeigu rekonstravimo metu didėja pastato išorės matmenys)*** ***gyvenamosios paskirties pastatus***. ***Tuo tarpu įrengti gyvenamosios paskirties pastatuose triukšmą mažinančias priemones*** (įskaitant, bet neapsiribojant, triukšmą izoliuojančius langus, skirtus gyvenamiesiems kambariams, virtuvėms, valgomiesiems bei miegamiesiems kambariams, taip pat – stogų ir fasadų izoliavimo nuo triukšmo priemones, triukšmą izoliuojančias ventiliacines sistemas), ***kurios atitiktų HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“, kitų privalomų higienos normų ir statybos teisės aktų reikalavimus,******jokio draudimo nėra****.* Priešingai, visas Taisyklėse įtvirtintas kompensavimo mechanizmas ir yra paremtas tuo, kad asmenys, patenkantys į TAZ, turi teisę savo gyvenamosios, poilsio, gydymo, švietimo ir kitų, AĮ 14 straipsnio 2 dalyje numatytų paskirčių pastatuose įsirengti triukšmą mažinančias priemones, laikantis galiojančių statybos teisės aktų reikalavimų, bei reikalauti iš LTOU dėl tokio įsirengimo patirtų išlaidų atlyginimo. Kaip buvo minėta aukščiau, ***LR įstatymų leidėjas SŽNSĮ 55 straipsnio 2 dalimi draudžia tik rekonstruoti ir tik gyvenamosios paskirties pastatus (visų kitų paskirčių pastatų rekonstrukcija yra galima), jeigu dėl tokios rekonstrukcijos didėja gyvenamosios paskirties pastato išorės matmenys***. ***Taigi, akivaizdu, kad, priešingai nei nurodoma Pareiškėjo Papildyme, jokio poreikio ir teisinio pagrindo keisti šiuo metu galiojančio SŽNSĮ 55 straipsnio 2 dalį nėra.***

***Apibendrinant tai, kas buvo išdėstyta aukščiau, LTOU dar kartą pažymi, jog Pareiškėjo Kreipimaisi ir Papildymas yra nepagrįsti, o LTOU ir LR Susisiekimo ministerijos atlikti SŽNSĮ, AĮ ir Taisyklių privalomo įgyvendinimo veiksmai yra teisėti, jokių įgaliojimų neviršijantys, dėl ko nei naikinti, nei keisti ar pildyti šiuo metu galiojančių SŽNSĮ, AĮ bei Taisyklių nuostatų pagrindo nėra.***

PRIDEDAMA:

1. 2024-02-27 LTOU atsakymas Nr. 4R-113 – Priedas Nr. 1;

2. 2024-04-30 LTOU atsakymas Nr. 4R-307 – Priedas Nr. 2.

Generalinis direktorius Simonas Bartkus

Teisininkė Dovilė Monkevičiūtė, el. p. [taz@ltou.lt](mailto:taz@ltou.lt)

1. <https://e-seimas.lrs.lt/portal/legalAct/lt/TAD/TAIS.244674/asr> – LR Triukšmo valdymo įstatymas [↑](#footnote-ref-1)
2. <https://www.e-tar.lt/portal/lt/legalAct/420f4dd0927c11e9ae2e9d61b1f977b3/asr> – LR Specialiųjų žemės naudojimo sąlygų įstatymas [↑](#footnote-ref-2)
3. <https://www.e-tar.lt/portal/lt/legalAct/TAR.9D2F66B96EBC/asr> – LR Aviacijos įstatymas [↑](#footnote-ref-3)
4. <https://e-seimas.lrs.lt/portal/legalAct/lt/TAP/bb1ba3b1b7d211ee9269b566387cfecb?positionInSearchResults=0&searchModelUUID=5cc5169b-e2dd-4a1c-8113-cf6cd68ebff5> – LR Susisiekimo ministro 2024 m. vasario 28 d. įsakymas Nr. 3-69 [↑](#footnote-ref-4)
5. <https://www.e-tar.lt/portal/lt/legalAct/83e9a2f03a0011eb8d9fe110e148c770> – Perspektyvinių triukšmo žemėlapių rengimo, derinimo, tvirtinimo, viešinimo ir triukšmo mažinimo priemonių įgyvendinimo išlaidų kompensavimo taisyklės [↑](#footnote-ref-5)